Mans wat skeidsregter by skool bydam, lewenslank van rugby verbied’n Skermskoot van die video van die aanranding. Die twee toeskouers wat ŉ skeidsregter en hulpafrigter by ŉ rugbywedstryd tussen Hoërskool Daniëlskuil en Hoërskool Kathu in die Noord-Kaap aangerand het, is lewenslank van alle rugby-aktiwiteite verbied. Dít sluit selfs wedstryde tussen provinsiale spanne én Bok-wedstryde by stadions in die land in. Die mans, albei ouers van leerders aan die Hoërskool Daniëlskuil, het Donderdagaand voor ŉ dissiplinêre komitee van die Griekwaland-Wes-Rugby-unie (GRWU) verskyn waar hulle ook skuld op die aanrandingsaanklagte teen hulle beken het. Volgens Kat Swanepoel, voorsitter van die Griekwaland-Wes-rugbyskeidsregtersvereniging, mag hulle ook nie in die toekoms as spelers of skeidsregters by rugby betrokke raak of op enige rugbybestuur dien nie. Maroela Media het vroeër berig dat die afrigter, Christo Kemp, ook ŉ onderwyser van die Hoërskool Daniëlskuil, op 28 Mei deur ouers, twee 15-jarige leerders en ŉ hulpafrigter (almal van die Hoërskool Daniëlskuil) langs dié skool se rugbyveld bygedam is – glo omdat hulle ontevrede met die man se hantering van die wedstryd was. ŉ Skeidsregter van die Griekwaland-Wes-skeidsregtersvereniging het ook deurgeloop toe hy dié onderwyser – wat die skeidsregter vir die wedstryd was – te hulp gesnel het. Een van dié twee leerders is ook Donderdagaand verhoor en vir 24 wedstryde geskors, waarvan agt opgeskort is. Die tweede leerder is reeds in Junie vir ŉ volle 24 wedstryde geskors. Dit beteken dat die leerders basies vir die volgende twee jaar nie aan rugbywedstryde sal kan deelneem nie – selfs al sou hulle van skool, dorp of provinsie verander. Nog ŉ persoon is vir die verbale aanranding van ŉ skeidsregter verhoor, maar vrygespreek. Die hulpafrigter van die Hoërskool Daniëlskuil wat ook by die voorval betrokke was, sal later verhoor word. Swanepoel sê hy dink die twee mans se straf is regverdig. “As jy kyk na die skokreaksie wat dit landwyd en in die media veroorsaak het, is dit beslis geregverdig. Hoe stop jy dié soort gebeure as daar nie ŉ afskrikmiddel is nie? “Ek dink dit stuur ŉ sterk boodskap uit dat die unie nie sulke gedrag sal duld nie. Ons kan nie wag tot daar iets erger gebeur – soos iemand wat doodgeslaan of geskop word – en dan wens ons ons het strenger opgetree nie.” Swanepoel sê hy het wel hernude respek vir die twee mans wat erken het dat hul optrede verkeerd was. Kemp kry volgens Swanepoel in dié stadium “sielkundig baie swaar”. Hy is selfs te bang om na die skool of dorp terug te keer. Daar was ook nog geen kommunikasie tussen die slagoffer en die beskuldigdes nie – waarskynlik weens hangende siviele eise.